Dr. Elmir Sadiković, vanredni profesor, predsjednik

Dr. Šaćir Filandra, redovni profesor, mentor, član

Dr. Hamza Karčić, vanredni profesor, član

**VIJEĆU FAKULTETA POLITIČKIH NAUKA UNIVERZITETA U SARAJEVU**

Na osnovu člana 59. (tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42 i 43. Pravila studiranja za treći ciklus studija na Univerzitetu u Sarajevu, Senat je na 29. elektronskoj sjednici održanoj 22. 07. 2021. godine donio Odluku o obrazovanju Komisije za ocjenu radne verzije doktorske disertacije kandidatkinje Emine Šahinović, MA pod naslovom **UTICAJ RELIGIJSKOG IDENTITETA NA KREIRANJE VANJSKE POLITIKE ISLAMSKE REPUBLIKE IRAN (OD 1979. DO 2017.)** u slijedećem sastavu: Dr. Elmir Sadiković, vanredni profesor, predsjednik, Dr. Šaćir Filandra, redovni profesor, mentor, član, Dr. Hamza Karčić, vanredni profesor, član. Nakon što je Komisija proučila dostavljenu radnu verziju doktorske disertacije, podnosimo Vijeću Fakulteta slijedeći:

**IZVJEŠTAJ**

1. **Biografija**

Emina Šahinović, rođena 1990. godine u Bihaću, Osnovnu školu, a potom i Opću gimnaziju završila u Bužimu. Fakultet političkih nauka, odsjek Politologija upisala 2008/2009 godine, a diplomirala u akademskoj 2011. godini, po bolonjskom nastavnom procesu, čime je stekla zvanje Bachelor političkih nauka. Postdiplomski studij upisuje na Fakultetu političkih nauka, odsjek Politologija, usmjerenje Međunarodni odnosi diplomatija i po završetku stiče zvanje magistar Politologije, usmjerenje Međunarodni odnosi i diplomatija. Trenutno je na interdisciplinarnom doktorskom studiju, društveno polje Politologije.

Tokom studija učestvovala je na međunarodnom kursu Mladi lideri, u organizaciji Robert Schuman Instituta u Budimpešti, od septembra 2012. godine do januara 2013. godine. Također, značajno je napomenuti da je u toku studija prisustvovala seminarima u organizaciji Internacionalnog Republikanskog Instituta, kao i onima u organizaciji Pravnog instituta BiH, te brojnim drugim naučnim seminarima i konferencijama.

U svrhu poboljšanja kvalitete ove disertacije autorica je boravila u Islamskoj Republici Iran tri mjeseca gdje je imala priliku sarađivati sa nekim od najeminentnijih profesora Al-Hikmah instituta, Univerziteta Bakirul Ulum i Bintul Huda, Aktivno govori engleski i perzijski, te se solidno služi španskim jezikom..

Objavljeni radovi:

1. *„Celebrity“ kultura i identitet*, Magazin „Ašk“, Majka i dijete, br. 17
2. *Crucial issues for development of my country: What I can do about them as a young leader*, Robert Schuman Institute, Budapest, 2012
3. *Current economic and social challenges and necessary reforms in my country*, Robert Schuman Institute, Budapest, 2013
4. *Current international and security challenges for my country and my views on resolving them*, Robert Schuman Institute, Budapest, 2012
5. *Fenomen potisnutog identiteta*, MA
6. *Fenomen globalizacije i identitet(i)*, Magazin „Ašk“, Majka i dijete, br. 16
7. *Identitet u umreženom društvu*, Magazin „Ašk“, Majka i dijete, br. 18
8. *Jačanje uloge žena u javnom i političkom životu Bosne i Hercegovine*, Pravni institut, 2016.
9. *Mekdonaldizacija društva i identitet*, Magazin „Ašk“, Majka i dijete, br. 20
10. *Osnovne sociološke teorije identiteta*, Magazin „Ašk“, Majka i dijete, br. 15
11. *Politički identitet i nacionalna država u umreženom društvu*, Magazin „Ašk“, Majka i dijete, br. 19
12. *Šta je identitet?!*, Magazin Ašk, Magazin „Ašk“, Majka i dijete, br. 14
13. **Prikaz sadržaja disertacije**

Predmet istraživanja ove disertacije je odnos države i identiteta. U sklopu ovog rada kandidatkinja se bavila pitanjima identiteta, te interdisciplinarnim pristupom definiranja identiteta koji je utemeljen na sociološkim, politološkim, komunikološkim i psihološkim uvidima i spoznajama. Posebna pažnja je posvećena njegovom smještanju u kontekst globalizacije, odnosno, u kontekst svih promjena u najizraženijem procesu našeg doba. Fokus istraživanja je na religijskom identitetu i njegovom pozicioniranju usljed turbulentnih društvenih i političkih dešavanja. Samo otvaranje ovog pitanja zahtijevalo je bavljenje pitanjem identiteta uopće, te procesima koji su na odlučujući način uticali na pozicioniranje IR Iran u međunarodnom sistemu.

Islamska Republika Iran, kao fenomen u sferi proučavanja međunarodnih odnosa, predmet je velikog interesovanja i brojnih analiza. Specifičnost sistema nastalog na političkim osnovama Islamske revolucije 1979. godine rezultat je procesa čije krajnje posljedice se istražuju u ovom radu. Obzirom da specifičnost Irana proizilazi iz neobične sinteze teokracije i republičkog oblika vladavine – razumijevanje teokratskog osnova Revolucije smatramo ključnim za razumijevanje daljnjeg razvoja iranske politike. Iako su na europskom tlu teokratske države uvijek bile monarhijske, ipak u islamskom svijetu postoje države – islamske republike. Teokratsku osnovu revolucije razumijevamo analiziranjem religijskog identiteta, u ovom slučaju islamskog. Ali, obzirom na specifičnosti Irana u odnosu na druge islamske i muslimanske države, prvi uslov za potpuno razumijevanje religijskog identiteta jeste poznavanje identiteta nastalog na šiitskoj interpretaciji islama. Razumijevanje šiitskog političkog identiteta zahtjevao je historijski prikaz njegovog razvoja, što je u disertaciji i učinjeno. U okviru historijskog pregleda navode se u disertaciji neke od najutjecajnijih vjerskih i političkih figura koje su doprinijele razvoju specifičnih karakteristika šiitskog religijskog identiteta. U tom kontekstu analiza ključnih aktera i nosioca Revolucije je nezaobilazna, a poseban naglasak je stavljen na lik, djelo i političku filozofiju Ruhullaha Musavija Khomeinija, koji se smatra utjelovljenjem volje dominirajućeg religijskog identiteta u Islamskoj Republici Iran. Vlast islamskog pravnika ili velayat-e-faqih koncept je koji pravi sintezu islamskih doktrinarnih vrijednosti i moderne nacionalne države. Za bolje razumijevanje pomenutog koncepta analizirano je djelo „Velayat-e-faqih“ koje je napisao sam Khomeini.

Za analizu teokratskog segmenta republike kandidatkinja se poslužila misaonim pregalaštvom Misbaha Yazdija kao jednim od najvećih autoriteta političke teorije, odnosno političke filozofije na prostorima Irana. Njegova politička teorija zasnovana je na konceptu islamskog svjetonazora koji se definira kao sveobuhvatna, sveprožimajuća kategorija koja obuhvata sva pojedinačna i društvena pitanja čovjeka, uključujući i pitanje njegovog odnosa sa Bogom, pitanje međuljudskih odnosa, te cijeli spektar društveno-političkih i međunarodnih pitanja. Za razliku od poimanja vjere u zapadnoj kulturi gdje definicija vjerske tradicije ne ostavlja prostor za društveno-politička pitanja, a sama vjera se doživljava kao iskaz ljudskog odnosa sa Bogom i uređivač pojedinačnog odnosa svakog čovjeka sa Stvoriteljem, u šiitskoj tradiciji stvari se dakle postavljaju na drugačiji način. Ne dovodeći u pitanje političko djelovanje kao sastavni dio religijskog nauka, Yazdi nam u nastavku donosi pojašnjenje islamske vlasti, njenu formu, opseg ovlasti, zaduženja, ulogu građanstva, kao i metodologiju izučavanja političke teorije islama. Pored Yazdija ovom tematikom bavili su se i sljedeći autori: Javadi Amoli (1999), Khomeini (1981), Jahanbakhsh (2001) Haery Yazdi (1995), Saschedina (1988), Vaezi (2014), Abdul-Hadi Haeri (1977), Dragović (2012), Džanahmedi (2013), Dža'fari (2014), Tabatabai i Mutahhari (2007), Hamenei (2014), Vaezi (2014).

Još jedan važan pojam koji je i jedan od izvora i presudnih faktora oblikovanja šiitskog identiteta je „mahdavizam“. Princip mahdavizma teorijski korespondira, odgovara i potkrepljuje se intenziviranim procesom globalizacije čime tvori neobičnu sintezu koja je iznjedrila specifična teorijska stremljenja i argumentaciju. Mahdavizam, kao uvjerenje o iščekivanju izlaska iz velike skrivenosti posljednjeg, dvanaestog Imama, proizilazi iz učenja o imametu koje možemo smatrati vrsnom razlikom šiizma u odnosu na ostale interpretacije Islama. U teološkoj terminologiji imamet podrazumijeva sveobuhvatno i svestrano predvođenje islamskog društva u svim segmentima, i vjerskim i svjetovnim. Za početno razumijevanje koncepta imameta kandidatkinja se obratila i sljedećim autorima: Eydi (2005), Motahhari (2011), Yazdi (2012), Sadr Husejni (2012).

U analizi metateorijskih ishodišta identitetske osnove vanjske politike Kangavari objašnjava da je vanjska politika Islamske Republike Iran na temeljima islamske ontologije i epistemologije, počiva, s jedne strane, na dva kur'anska principa naf' i sabil' odnosno poricanja strane vlasti i dominacije, te, s druge strane, na principu čuvanja prijateljskih veza i miroljubivih odnosa sa ostalim narodima Istoka i Zapada. Odgovarajući na pitanje šta podrazumijeva sam atribut islamska, Kangavari pojašnjava da „atribut islamska određuje skup normi i vrijednosti koje toj državi daju islamski identitet, što svakako izričito i određujuće utječe i na njenu vanjsku politiku odnosno djelovanje na međunarodnoj sceni.“ Metateorijskim ishodištima naziva ontološku, epistemološku i metodološku ukorijenjenost određenih teorija. Ističe kako sve teorije međunarodnih odnosa počivaju na određenoj metateoriji, tako i „istraživanje jedne islamske teorije međunarodnih odnosa podrazumijeva također definiranje njenih metateorijskih uporišta u okvirima islamskog svjetonazora.“ Analiza metateorijskih uporišta politike izvodi se kroz ontološka i antropološka ishodišta sljedećih autora: Tabatabai (1971), Motahhari (1971), Dževadi Amuli (1999); epistemološka ishodišta: Mohammadzade (2008), Dahqani Firouzabadi (1989); te metodološka ishodišta: Dahqani Firouzabadi (1989).

Identitetski temelji Revolucije definirani su Ustavom čija svrha jeste da objektivizira idejne pretpostavke ovog pokreta i stvori pretpostavke za odgoj ljudske ličnosti u skladu sa uzvišenim i univerzalnim ljudskim vrijednostima. Neki od autora koji su detaljnije analizirani u svrhu daljnje analize pitanja identiteta su: Apaduraj (2011), Castells (2000), Cerutti (2006), Chomsky (2000), Cvitković (2011), Fromm (1989, 2004), Giddens (2007, 2005, 1999), Hall (1992), Smith (2010), Zvonarević (1978), Hamenei (2014), Maalouf (2002).

Doktorska disertacija imala je za cilj dati odgovor na pitanje uticaja religijskog identiteta na kreiranje vanjske politike IR Iran te ustanovljavanje znanstvene klasifikacije uzroka i posljedica u odnosu na slične pojave u historiji. Ovaj clj u potpunosti je ispunjen.

Generalna hipoteza istraživanja, koja je u potpunosti dokazana, je bila: Religijski identitet ima značajan uticaj na kreiranje vanjske politike IR Iran. Posebne hipoteze su takodjer dokazane.

U **Prvom poglavlju**, *O identitetu*, dat je teorijski prikaz kompleksnosti ovog pojma. Bitna odrednica koja utječe na teorijsko proučavanje identiteta jeste i odnos na relaciji kolektivnih i individualnih identiteta, odnosno, stepen u kojem kolektivni identiteti utječu na individualne, kao i načini na koji se individualni identitet suprotstavlja ili pokorava kolektivnom identitetu. Društveni identitet čini naša predstava o odgovoru na pitanje ko smo Mi, kao i shvatanje onoga ko su Oni, ali uključuje i razumijevanje drugih ljudi, ko su oni. Društveni identitet objedinjuje različite parcijalne identitete kao što su npr. klasni, biološki i sl. Cerutti razlikuje tri dimenzije identiteta: deskriptivnu, interpretativnu i normativnu. Deskriptivna dimenzija identiteta odnosi se na ono što posmatrači smatraju da određeni identitet jest. Intepretativna dimenzija se odnosi na ono što mi sami, kao interpretatori vlastitog identiteta, smatramo, dok se normativna dimenzija odnosi na moralna pravila koja odlučimo slijediti tokom života. Pored Ceruttia analiza pojma identiteta se u radu zasniva na terijama Froma i Castelsa.

Pored saznanja o identitetu, za nastavak ovog istraživanja bitna su nam i saznanja o međunarodnim odnosima, odnosno o najznačajnijim teorijama međunarodnih odnosa. Tri su najistaknutije teorije međunarodnih odnosa: realizam, liberalizam i konstruktivizam. Svaka od njih ima svoje značajke i nudi posebnu interpretaciju odnosa moći i uloga aktera u međunarodnim odnosima. Počivaju na različitim metateorijama ili metanarativima, te se i u realnosti profiliraju u odnosu na iste. Realistička teorija međunarodnih odnosa oslanja se Hobbesov prikaz prirodnog stanja. Hobbsova interpretacija ljudske prirode kao a priori negativne – „čovjek je čovjeku vuk“ - postaje temeljem razumijevanja funkcionisanja društvenog života, njegova analiza prirodnog stanja ostaje odredbeno obilježje realističke misli. Njegov pojam međunarodnog prirodnog stanja kao stanja rata dijele praktički svi koji se smatraju realistima. Za razliku od realizma koji ne priznaje djelovanje morala i moralnih načela kao uticajnih faktora u međunarodnim odnosima, liberalistička teorija međunarodnih odnosa smatra da moral ima svoje mjesto u međunarodnim odnosima, što se dokazuje izgradnjom međunarodnih institucija, usvajanjem povelja, zajedničkim djelovanjem i slično. Dok realisti institiraju na državnom razlogu, očuvanju interesa države, liberalisti su više fokusirani na zaštitu čovjeka kao individue, njegove slobode i prava. Teoretski se ova ideja oslanja na djelo *Vječni mir* Immanuela Kanta u kojem on iznosi ideju Ugovora o vječnom miru koji ima preliminarne i definitivne članove. Nemogućnost liberalističke i realističke teorije međunardnih odnosa da objasne uticaj pojedinca, kulture, svjetonazora, vjerovanja na primjeru Hladnog rata dovela je do kreiranja nove teorije međunarodnih odnosa koja će navedene parametre koristiti prilikom analize odnosa među državama. '90tih nastaje konstruktivistička teorija međunarodnih odnosa koja svijet posmatra kao „društveni konstrukt.“

U **Drugom** poglavlju, *Historijski pregled razvoja savremene Islamske Republike Iran*, fokus je na historijskom pregledu razvoja Islamske Republike Iran. Najprije je sagledan historijski kontekst u kojem dolazi do Islamske revolucije, a potom i njen uticaj na daljnji razvoj iranske politike, sa naglaskom na društveni i politički kontekst u kojem dolazi do Revolucije, a to je vodilo i istraživanju njene filozofsko-teoretske pozadine. Važno je bilo razumjeti koji misaoni tokovi su prethodili Revoluciji i kako su oblikovali Ustav savremenog Irana. Pri tome je neophodno bilo analizirati političku filozofiju prvog čovjeka Revolucije – Imama Khomeinija. Njegova politička filozofija, proizašla iz islamskog, tačnije šiitskog svjetonazora, razlikovala se od uobičajenog shvatanja političkog islama u ostatku islamskog svijeta. U ovom poglavlju se detaljno opisuje o kakvom svjetonazoru se radi, koji su njegovi korijeni, te kako dolazi do stvaranja jedinstvenog modela u kojem se kombinuje teokratija i demokratija. Odbijajući priznati bezalternativnost kao vrijednost, objektivno istraživanje alternativa, bez obzira o njihovim dometima i krajnjim historijskim rezultatima, smatramo važnim. U nastojanju da doprinese istinskom pluralizmu ideja autorica je nastojala iz iranskog ugla shvatiti iranski politički sistem, njegovu filozofiju te njegovu povezanost sa religijskim identitetom. Da bi razumjeli kako se hiljadugodišnja monarhija preobrazila u islamsku republiku neophodno je napravljen kratak osvrt na historiju razvoja šiitske političke misli koja je neodvojiva od šiitskog identiteta koji se iskristalizirao u temeljima Islamske Revolucije u Iranu. Obzirom na hiljadugodišnju povijest Irana i nemogućnost detaljnog prikaza iste zbog ograničenosti prostora i vremena, fokus analize je bio na periodu poslije Safavidske dinastije. U poglavlju je, dakle, detaljno opisan historijski kontekst nastanka Islamske Republike, te ukazano da, iako se može činiti neobičnim fenomenom, ona ustvari nastaje kao rezultat višestoljetnih društvenih i intelektualnih kretanja. Posebno važnu ulogu u stvaranju predispozicija za provođenje Islamske Revolucije imao je Muhammed Husejn Tabataba’i, veliki učenjak koji je ukazao na značaj filozofije. Ustrajavajući na važnosti podučavanja filozofije Tabataba’i je napravio preokret u dotadašnjem poimanju filozofije u šiitskom i generalno islamskom svijetu. Važnost ovog preokreta ogleda se u činjenici da su neki od njegovih učenika bili glavni kreatori i intelektualna snaga koja je prethodila i stvorila pretpostavke za Islamsku Revoluciju. Neki od njegovih najistaknutijih učenika bili su Murteza Mutahhari i Muhammed Behešti. Oni su odigrali ključnu ulogu u intelektualnom obračunu sa marksistima čija ideologija je bila zasnovana na materijalističkoj filozofiji i to u ključnom trenutku kada se raspravljalo o prirodi nove vlasti nakon odlaska Šaha. Također, to je pružilo intelektualnu osnovu za kreiranje političkog sistema zasnovanog na teoriji Velajet-e fakih (Vladavina pravnika). Uzimajući u obzir Homeinijevo stajalište o porijeklu legitimiteta ne iznenađuje da je politička teorija koju je predstavio emanacija njegovog uvjerenja o božanskom zakonu kao izvoru legitimiteta i obraćanju pažnje na volju naroda ili odobravanje vlasti od strane društva. Dihotomna teorija Imama Homeinija o porijeklu legitimiteta islamske vlasti iznesena je u Ustavu IR Iran.

U T**rećem** poglavlju*, Identitet i vanjska politika: prioriteti*, urađena je analiza glavnih odrednica iranske vanjske politike. Kontekstualizirali smo neke od osnovnih premisa religijskog identiteta i povezali ih sa intenziviranim procesom globalizacije. Nakon pregleda političkog sistema i podjele moći, kako bi bolje razumjeli položaj Islamske Republike Iran u kontekstu međunarodnih odnosa urađen je kratki pregled tri osnovne teorije međunarodnih odnosa. Svaka od njih ima svoje značajke i nudi posebnu interpretaciju odnosa moći i uloga aktera u međunarodnim odnosima. Počivaju na različitim metateorijama ili metanarativima, te se i u realnosti profiliraju u odnosu na iste

Jednostavnost kojom realistička teorija međunarodnih odnosa tumači svijet proizilazi iz utilitarističko-pragmatističkog svjetonazora koji vrijednost poistovjećuje sa profitom, benefitom u materijalnom smislu, bez uzimanja u obzir vrijednosti kao nematerijalnih činilaca prosperiteta i uspjeha. S druge strane, liberalistička teorija međunarodnih odnosa u obzir uzima željeni cilj, postavlja ideale, institucionalizira stremljenja ne uzimajući u obzir nematerijalne aspekte koji oblikuju stvarnost međunarodnih odnosa, a koji proizilaze iz nematerijalnih čimbenika, kao što su, na primjer, kultura, religija, identitet. Zato se autorica služi konstruktivističkom teorijom koja uzima u obzir stvarnost, stremljenja, ciljeve i ideale, ali i nematerijalne čimbenike u razumijevanju međunarodnih odnosa. Razlog je taj što prostom analiza iranske vanjske politike dolazimo do zaključka da nije moguće svesti iransku vanjsku politiku na razinu realpolitičkog, realistički definiranog interesa.

Vezu između vanjske politike IR Iran i religijskog identiteta najbolje vidimo na jednom od osnovnih principa iranske vanjske politike, a to je je “izvoz revolucije”. Šta praktično znači “izvoz revolucije” vidjeli smo na primjerima odnosa Islamske Republike Iran sa susjednim zemljama, te zemljama Perzijskog zaljeva. U ovom poglavlju analizirani su odnosi Irana sa susjednim zemljama, kao i sa Sjedinjenim Državama. Što se tiče odnosa Irana sa Sjedinjenim Američkim Državama, nakon analize djelovanja administracija američkih i iranskih predsjednika, dolazi se do zaključka da su ti odnosi mnogo više uslovljeni identitetskim pitanjima, kada je u pitanju Iran, i neoimperijalnim ambicijama i uobraziljama apsolutne moći, kada su u pitanju Sjedinjene Države.

**Četvrto** poglavlje, *Vanjska politika IR Irana: utjecajne ličnosti i studije slučaja*, obuhvata komparativnu analizu pojedinih segmenata vanjske politike i njihove veze sa religijskim identitetom. Radi se najprije o analizi utjecajnih ličnosti te dvije studije slučaja. Nakon analize uloge nekoliko značajnih ličnosti za formiranje vanjske politike Islamske Republike Iran i njihove politike i to na način da se vanjska politika republikanskog dijela sistema analizirala kroz djelovanje predsjedničkih administracija, a utjecaj teokratskog dijela, odnosno Vrhovnog lidera Islamske Republike Iran kroz poznato lice iranske vanjske politike – generala Kasima Sulejmanija, dolazi se do zaključka koji su potvrdile i studije slučaja. Analizom dvije studije slučaja, Sirije i Palestine dolazi se do zaključka da, iako se ovo voli uobičajeno naglašavati, vjerski faktor je općenito teško primijetiti u aktivnostima Irana u regiji. Ne može se govoriti o postojanju neke vrste šiitskog prozelitizma iz razloga što Iran pomaže sve skupine i političke vođe koje se protive američkom imperijalizmu i izraelskom ekspanzionizmu i to ima logičko objašnjenje. Vjera, dakle, igra vrlo malu ulogu, barem kada je u pitanju šiitski prozelitizam, odnosno poticanje muslimana i pripadnika drugih religija drugih pravaca da se „obrate“ na šiizam. To je proces koji ne postoji. U svim regijama Bliskog istoka ne postoji takvo što, kao što ne postoji ni sistematsko obraćanje većinskih sunita, Druza, pa čak ni ismailita ili alavita, prvih na šiizam, a drugih na dvanaestoimamijski šiizam dominantan u Iranu. Također, tvrdnja koje su postojale kada je u pitanju Sirija, a to je da se Iran uključio u sukob kako bi zaštitio manjinsku alevitsku zajednicu u Siriji, pitanje Palestine demantuje takav redukcionistički narativ. S tim u vezi, nemoguće je pristupiti analizi vanjske politike Irana kroz prizmu realističke teorije međunarodnih odnosa. Kao što smo već naglasili, konstruktivistička teorija koja u obzir uzima i kulturološke obrasce može biti od pomoći prilikom analiziranja iranske vanjske politike. Iako razumijevanje iranske vanjske politike i njenih prioriteta ovisi o razumijevanju religijskog identiteta, navedene studije slučaja su pokazale da vanjska politika Irana nije vođena prozelitizmom u smislu širenja šiitskog učenja, nego se radi o religijskom imperativu borbe protiv nasilnika, u ovom slučaju apetita neoimperijalnih hegemona.

1. **Naučni doprinos predložene teme doktorske disertacije**

U domaćem znanstvenom, društvenom i političkom kontekstu svako istraživanje odnosa religijskog i političkog identiteta je značajno. Izuzetnost i moglo bi se reći znanstvena i politička intrignantnost ovog istraživanja, koje je rezultiralo ovom doktorskom disertacijom, jeste u tome što je fokusirano na istraživanje odnosa šijskog religijskog identiteta Republike Irana i njegove vanjske politike u poslijednjih pet decenija, tačnije od izbijanja islamske revolucije u Iranu. Uspostavom teokratskog režima imama Homeinija, a koji traje i danas, savremena znanstvena i političak zajednica se susrela sa jednim posebnim i dosta specifičnim odnosom kulture i politike te politike i religije, odnosom koji je vrlo unikatan i poseban kako u savremenom svijetu, tako izuzetan i specifičan i u savremenom islamskom svijetu.

Obrasci društvenih i političkih rješenja, kako u unutarnjoj tako i u vanjskoj politici, Republike Irana plijene pozornost akademske zajednice diljem svijeta i izazivaju brojne političke konflikte i sigurnosne rizike u bliskoistočnom regionu. Iz svih tih razloga je znanstveno krajnje opravdano ovo istraživanje. Uvjereni smo da je kandidatkinja, budući da poznaje perzijski jezik, pored engleskog, te da je koristila primarne izvore i izvršila istraživanje u Iranu, u potpunosti odgovorila postavljenom zadatku i da njena disertacija predstavlja značajan doprinos akademskoj zajednici.

**4) Mišljenje i prijedlog Komisije**:

Već u postupku prijave doktorske disertacije kandidatkinja je iskazala znanstvenu legitimaciju za bavljenje ovom temom te ličnu posvećenost istraživanim pitanjima, što je pored općih odličnih kvalifikacija na dosadašnjim razinama obrazovanja, osposobljenošću metodološkim znanjima i tehnikama, te posvećenošću znanstvenim radom činilo kvalificiranom za izradu ove disertacije. Stoga, s punom akademskom odgovornošću izjavljujemo da je doktorska disertacije kandidatkinje mr. Emine Šahinović originalan i samostalan znanstveni rad u čijoj se izradi prepliću znanja, teorije i anlize iz širokog spektra politoloških i filozofskih teorija o društvu i politici. Teorijska posebnost ove disertacije je rijetki i ovdje vrlo uspješno provdeni prikaz povezanosti filozofskih i metateorijskih mišljenja sa političkim teorijama i praksama, na način da se vrlo plastičnim pokazuje duhovna zasnovanost određenih politika.

Komisija naglašava da je izuzetnost ove disertacije i u tome što se odnosi na područje istraživanja koje je u domaćoj znanstvenj produkciji prilično zanemareno te da rezultati ovoga rada mogu da predstavljaju dobru osnovu za slična ili komparativna istraživanja širokog spektra tema odnosa politike i identiteta.

Na osnovu iznesenog Komisija smatra i jednoglasno zaključuje da doktorska disertacija mr. Emine Šahinović zadovoljava sve relevantne kriterije naučnog rada. Stoga sa zadovoljstvom Komisija **predlaže Vijeću Fakulteta Političkih nauka Univerziteta u Sarajevu da potvrdi ovaj Izvještaj i zakaže javnu obranu doktorske disertacije mr. Emine Šahinović, na temu „Uticaj religijskog identiteta na kreiranje vanjske politike Islamske Republike Iran (od 1979. do 2017)“.**

Sarajevo, 20.10.2021. godine

**KOMISIJA**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Elmir Sadiković, predsjednik

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Šaćir Filandra, mentor/član

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Prof. dr. Hamza Karčić, član